El Gabinet de Promoció del Valencià organitza un concurs en els centres educatius en el qual s'il·lustrarà la vida i obra de Jaume Bru i Vidal
28 de febrer 2022

![](/media/egpbxk0w/mini-bru-i-vidal.jpg?width=850&height=566.9886363636364)

Amb motiu del centenari del naixement del poeta i historiador Jaume Bru i Vidal (1921-2000), el Gabinet de Promoció del Valencià de l'Ajuntament de Sagunt ha convocat un concurs on es premiarà l’auca que millor il·lustre la seua vida i obra, feta a partir dels dotze redolins elaborats per la professora de llengua i literatura Olga Gargallo.

El concurs està destinat a tot l'alumnat de tercer cicle de primària, primer i segon cicle de secundària, batxillerats i cicles formatius dels centres educatius de la ciutat de Sagunt, que poden fer una proposta creativa individual o en equip. L'Equip de Cicle triarà un treball de cada aula i el centre remetrà fins al 31 de març la seua selecció.

Es pot emprar qualsevol tècnica creativa per a l'elaboració de les 12 vinyetes, entesa en un sentit ampli i obert (dibuix, pintura, imatge, fotomuntatge...). Es valorarà especialment la qualitat comunicativa i la innovació, i les il·lustracions han de ser originals de l'autor o autora. L'ús de fotografies està subjecte a les normes de propietat intel·lectual i, en tot cas, només es poden utilitzar les que estiguen lliures de drets, però fent menció de la seua procedència.

D'altra banda, es concediran cinc premis (un per cada cicle educatiu esmentat en la base 1) a les millors propostes, consistents en un diploma acreditatiu per a l'artista i per al centre, un lot de llibres i material promocional. L’auca valorada com a primer premi serà publicada massivament en paper i en format digital com a material educatiu per a la celebració del Centenari Jaume Bru i Vidal.

El jurat estarà conformat per persones coneixedores de la vida i l'obra de Jaume Bru i Vidal i relacionades amb l'ensenyament i les arts plàstiques. El veredicte i la data de lliurament de premis s'anunciarà al mes d'abril, i les auques del concurs seran exposades per a tota la ciutadania a la sala que determine l'Ajuntament de Sagunt.

![](/media/5gvbtxxq/c_mariajosepsoriano_02.jpg?width=345&height=230&mode=max)La regidora del Gabinet de Promoció del Valencià, María Josep Soriano, ha indicat que «**el Gabinet de Promoció del Valencià no podia faltar en els actes dedicats al nostre estimat cronista i poeta, Santiago Bru i Vidal. I ho fa amb una proposta lúdica i profitosa per a conéixer millor la seua vida i el seu sentiment cap al nostre poble i la nostra llengua**».

![](/media/25vcqw5a/c.jpg?width=587&height=830)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promoció-del-valencià-organitza-un-concurs-en-els-centres-educatius-en-el-qual-s-il-lustrarà-la-vida-i-obra-de-jaume-bru-i-vidal/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promoció-del-valencià-organitza-un-concurs-en-els-centres-educatius-en-el-qual-s-il-lustrarà-la-vida-i-obra-de-jaume-bru-i-vidal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promoció-del-valencià-organitza-un-concurs-en-els-centres-educatius-en-el-qual-s-il-lustrarà-la-vida-i-obra-de-jaume-bru-i-vidal/ "Linked In")
*   [](mailto:?body=https://aytosagunto.es/va/actualitat/el-gabinet-de-promoció-del-valencià-organitza-un-concurs-en-els-centres-educatius-en-el-qual-s-il-lustrarà-la-vida-i-obra-de-jaume-bru-i-vidal/)